ANEXA

REGULAMENT
privind  organizarea şi funcţionarea serviciului specializat pentru gestionarea câinilor fără stăpân din municipiul Oradea
Capitolul I. Generalităti
Art. 1 Prezentul regulament de organizare şi funcţionare stabileşte cadrul juridic şi condiţiile în care se desfăşoară Serviciul specializat pentru gestionarea câinilor fără stăpân din municipiul Oradea, în conformitate cu principiile şi reglementările prevăzute în:

- Legea 205/2004, privind protecţia animalelor, modificată şi completată cu Legea nr. 9/2008;

- Convenţia europeană pentru protecţia animalelor de companie

- Ordonanţa de Urgenţă nr. 155/2001, privind aprobarea programului de gestionare a câinilor fără stăpân;
- Legea 227/2002 pentru aprobarea OUG 155/2001 privind aprobarea programului de gestionare a câinilor fără stăpân;
- Ordonanţa nr. 71/2002, privind organizarea şi funcţionarea serviciilor publice de

administrare a domeniului public şi privat de interes local;

- Hotărârea Guvernului nr. 955/2004, pentru aprobarea reglementărilor cadru de aplicare a Ordonanţei Guvernului nr. 71/2002;
- Legea 60/2003, privind aprobarea OUG 55/2002
Art. 2 În cuprinsul prezentului regulament termenii şi sintagmele de mai jos au următoarele semnificaţii:
a) prin deţinător de animale se înţelege proprietarul, persoana care deţine cu orice titlu valabil, precum şi orice persoană fizică sau juridică în îngrijirea căreia se află câinele;
b) câinele de companie – câinele deţinut sau destinat a fi deţinut de către om, în special pe lângă casă, pentru agrement sau companie;
c) câinele fără stăpân – orice câine care, fie nu are adăpost, fie se găseşte în afara proprietăţii stăpânului său sau a deţinătorului său şi care nu este sub controlul ori supravegherea directă a nici unui proprietar sau deţinător;
d) câine agresiv – orice câine care, fără să fie provocat, muşcă sau atacă persoane sau animale

- orice câine care participă la lupte între câini sau care a fost antrenat în acest scop;

e) abandonul câinelui – reprezintă lăsarea unui câine, aflat în proprietatea şi îngrijirea omului, pe domeniul public, fără hrană, adăpost şi tratament medical;
f) metis – câine rezultat din încrucişarea a cel puţin două rase diferite;

g) sterilizare –suprimarea definitivă, prin metode chirurgicale, a capacităţii de procreere;

h) rabie – encefalomielita infecţioasă acută, comună omului şi diferitelor specii de animale domestice şi sălbatice, caracterizată clinic prin simptome nervoase extrem de grave, urmate întotdeauna de moarte.
i)revendicarea cainelui-solicitarea formulata de persoana care a detinut anterior cainele

j) procesare – diferitele manopere suportate de câinele ajuns în Biobaza municipiului Oradea,
În accepţiunea prezentului regulament procesarea cuprinde : deparazitare (internă/ externă), vaccinare antirabică, sterilizare, identificare prin crotaliere/tatuaj;
Capitolul II.Organizarea si functionarea serviciului pentru gestionarea câinilor fără stăpân din municipiul Oradea
Art.3 Serviciul specializat pentru gestionare a câinilor fără stăpân urmăreşte controlul reproducţiei în vederea stabilizării numărului de câini fără stăpân, pentru ca ulterior numărul acestora să scadă pe cale naturală până la extincţie.
Toate acţiunile desfăşurate de către Serviciul specializat pentru gestionare a câinilor fără stăpân au ca scop împlinirea acestui deziderat.
Art.4 Sunt interzise încercările de intimidare sau orice alte activităţi ce au drept scop perturbarea sau blocarea bunei desfăşurări a acţiunilor întreprinse de angajaţii Serviciului specializat pentru gestionare a câinilor fără stăpân.
Art.5 Se recomandă ca locuitorii municipiului Oradea să dea dovadă de spirit civic şi să sprijine eforturile făcute de municipalitate pentru un oraş curat.
Art.6 Se interzice cu desăvârşire amplasarea de adăposturi pentru animale, deţinerea, creşterea sau hrănirea câinilor fără stăpân pe domeniul public.
Art.7 După procesare câinele fără stăpân (în lipsa adopţiei sau revendicării):

a) va reajunge pe domeniul public, de preferat în zona de unde a fost ridicat. În cazul unor situaţii conflictuale, conducerea serviciului specializat poate decide repunerea câinelui într-un alt loc decât cel de unde a fost capturat.
b)  la expirarea perioadei de 7 zile respectiv a termenului de cazare din adapostul serviciului pentru gestionarea câinilor fără stăpân, câinele care  nu a fost revendicat sau adoptat poate fi eutanasiat conform Anexei 3 din prezentul Regulament si in conformitate cu  art.4, art.5 si art.7 din Ordonanta de Urgenta nr.155/2001 actualizata.
Art. 8 Funcţionarea serviciului specializat pentru gestionare a câinilor fără stăpân se va face în condiţii de transparenţă, prin consultarea cu cetăţenii, asociaţiile de proprietari, autorităţile sanitar-veterinare şi asociaţiile pentru protecţia animalelor.
Art. 9 Activităţile specifice serviciului specializat pentru gestionare a câinilor fără stăpân vor asigura:

a) satisfacerea cerinţelor şi nevoilor de utilitate publică ale comunităţii locale;

b) continuitatea serviciului;

c) ridicarea continuă a standardelor şi a indicatorilor de performanţă ai serviciului prestat;

d) protecţia şi conservarea mediului natural şi construit;

e) menţinerea condiţiilor sanitare în conformitate cu normele de igienă şi sănătate

publică.

Art. 10 Serviciul specializat pentru gestionare a câinilor fără stăpân se realizează cu respectarea normelor privind capturarea, transportul, adăpostirea, tratarea, îngrijirea şi examinarea animalelor fără stăpân care prezintă un grad ridicat de pericol social, potrivit prezentului Regulament.
Art. 11 Serviciul specializat pentru gestionare al câinilor fără stăpân va asigura protecţia câinilor conform principiilor europene de protejare a animalelor, concomitent cu protecţia cetăţenilor.
Art. 12 Serviciul specializat pentru gestionare a câinilor fără stăpân acţionează în interesul comunităţii locale şi răspunde faţă de modul în care organizează, coordonează şi controlează gestionarea câinilor fără stăpân din municipiul Oradea.
Art. 13 Beneficiarii serviciului specializat de gestionare a câinilor fără stăpân, cetăţenii

municipiului Oradea, organizaţiile civile pentru protecţia animalalor, organizaţiile au acces neîngrădit la informaţiile publice privind serviciul public pentru gestionare a câinilor fără stăpân;
Art. 14 Prin serviciul specializat pentru gestionare al câinilor fără stăpân se realizează următoarele activităţi:
a) strângerea câinilor fără stăpân, pe baza reclamaţiilor scrise sau verbale ale persoanelor fizice sau juridice;
Operatorul serviciului specializat pentru gestionare al câinilor fără stăpân actioneaza de urgenta in situatiile în care se constată că prezenţa sau activitatea câinilor fără stăpân impune acest lucru. Astfel de situaţii pot apărea când se crează disconfort cetăţenilor, se stinghereşte circulaţia autoturismelor, există pericolul de a produce pagube pe spaţiul verde, este pusa in pericol siguranta si sănătatea cetaţenilor.

b) angajaţii operatorului serviciului specializat pentru gestionare al câinilor fără stăpân se pot autosesiza şi acţiona în consecinţă potrivit unui program de actiune zilnic.

c) eliberarea animalelor contra unei taxe de revendicare/ adopţie sau cu scutire de taxă

pentru organizaţiile de protecţie a animalelor care deţin adăposturi sau refugii pentru

câinii fără stăpân;

d) îngrijirea, deparazitarea, vaccinarea, sterilizarea, crotalierea şi înregistrarea tuturor

câinilor fără stăpîn din municipiul Oradea,  în registre de evidenţă;
e) eutanasierea câinilor agresivi,senili, bolnavi cronici sau incurabili, de către personal specializat al serviciului public de gestionare al câinilor fără stăpân;
Art. 15 Activitatea de capturare a câinilor fără stăpân se efectuează permanent, în tot

cursul anului, conform programului de activitate, prin serviciul specializat de specialitate dotat cu echipamente de lucru şi dispozitive speciale.

Art. 16 Reclamaţiile privind existenta câinilor fără stăpân pe domeniul public pot fi făcute în scris sau verbal.

Pentru ca acestea să fie luate în considerare, este necesară îndeplinirea următoarelor condiţii:
a) reclamaţiile să se refere la o situaţie concretă ;

b) reclamaţiile să conţină obligatoriu datele de contact ale reclamantului (numele, adresa de domiciliu, număr de telefon) dar şi date explicite cu privire la evenimentul reclamat (situaţie existentă, adresă, elemente de identificare a câinilor ce fac obiectul
reclamaţiei etc.);
Operatorul serviciul specializat de gestionare a câinilor fără stăpân va răspunde reclamaţiilor în ordinea dată de gravitatea situaţiei reclamate dar şi de alte activităţi aflate în desfăşurare.
Art. 17 Câinii fără stăpân vor fi capturaţi şi transportaţi în adăpostul pentru câinii fără

stăpân, unde vor fi cazaţi, cu respectarea prezentului regulament şi a normelor legale.

Art. 18 După examinarea lor de medicul veterinar, câinii fără stăpân care sunt agresivi,

bolnavi cronic sau incurabili vor fi eutanasiaţi, cu respectarea prevederilor actelor normative în vigoare.
Art. 19 Câinii sănătoşi se ţin în adăpost sub supravegherea personalului care asigură

hrănirea, controlul bolilor, dezinfectarea adăpostului, până la revendicarea, adopţia sau

repunerea lor in teritoriu.

Art. 20 Cazarea câinilor se va face respectand Conditiile minime pentru functionarea unui adapost pentru caini conform Anexei 1 din prezentul Regulament.
Art. 21 Evidenţa pentru gestionarea câinilor fără stăpân se va face prin următoarele

înregistrari, vizate de către medicul veterinar:

a) registrul de capturare: în care se vor menţiona: numărul de câini prinşi, data capturării, data şi ora cazării în adăpost, caracteristicile individuale ale animalului.

b) registrul de adopţie şi gestionare a câinilor comunitari în care se vor menţiona:numărul de câini revendicaţi, adoptaţi, eutanasiaţi, substanţa utilizata şi numele persoanei care realizează eutanasia, numărul de crotal, numărul fişei de adopţie, data vaccinării antirabice, data sterilizării, data returnării în teritoriu, data predării cadavrelor la societăţile ce vor executa incinerarea, precum şi persoanele care au instrumentat manoperele respective.

c) raportări lunare la direcţia Veterinară, conform prevederilor art. 12/OUG 155/2001.

Art. 22 Depozitarea materialelor şi substanţelor de tratament se face în spaţiu special amenajat, în condiţii de maximă securitate, şi gestionarea va fi făcută în registre de evidenţă a substanţelor,
Art. 23 Se interzice organizarea sau participarea la luptele cu câini, abandonarea sau inducerea de suferinţe acestora.

Art. 24 Cadavrele animalelor eutanasiate sau colectate de pe străzi vor fi incinerate, interzicânduse folosirea lor pentru obţinerea de piei, grăsimi, carne, faina proteică şi alte produse.
Art. 25 Capturarea câinilor  si  Transportul Câinilor se va face respectand normelor privind cpturarea si transportul cainilor cuprinse in Anexa 2.
Art. 26 Revendicarea, adopţia şi încredinţarea câinilor

1. Încredinţarea câinilor revendicaţi sau ceruţi spre adopţie se face numai după ce aceştia au fost sterilizaţi, vaccinaţi antirabic, deparazitaţi şi identificaţi prin aplicarea de crotalii.

2. Revendicarea sau adopţia câinilor de către solicitanţi se va face pe baza declaraţiei angajament, al cărei model este prevăzut în Anexele 4-5 din prezentul Regulament, cu achitarea unei sume care reprezintă cheltuielile medicale şi de întreţinere.
Cuantumul valoric a acestor cheltuieli vor fi stabilite prin Hotarare de Consiliu Local la propunerea operatorului care asigura serviciul specializat pentru gestionarea cainilor fara stapan in Municipiul Oradea.
3. Câinii nerevendicati în termen de 7 zile de la capturare pot fi adoptati de persoane fizice sau juridice, precum si de centrele de adoptie special amenajate si organizate în acest scop, apartinând organizatiilor si fundatiilor pentru protectia animalelor.
Art. 27 Eutanasierea Câinilor

1. Eutanasia este un act de sacrificare prin procedee rapide, nedureroase, a câinilor ce

suferă de boli incurabile, boli cronice transmisibile la om şi animale, a câinilor agresivi sau a animalelor senile (bătrâne).

2. Medicul veterinar poate dispune şi eutanasierea animalului ce suferă de boli cu caracter transmisibil ce pun în pericol sănătatea şi integritatea populaţiei canine. În acest caz particular, trebuie îndeplinite următoarele condiţii:

a) medicul veterinar abilitat comunică deţinătorului de drept (în cazul câinilor de companie) sau unui reprezentant al asociaţiei de protecţie a animalelor, situaţia

existentă;

b) persoana solicitată, în maxim 24 ore, îşi dă acceptul scris în favoarea eutanasierii.

c) În cazul în care persoana solicitată nu îşi dă acordul, medicul veterinar este obligat să facă formele de adopţie/revendicare aşa încât deţinătorul animalului sau reprezentantul asociaţiei de protecţie a animalelor să poată duce câinele la un alt specialist, în vederea tratării bolii.

3. Eutanasierea câinilor se efectuează de către un medic veterinar care posedă atestatul de liberă practică eliberat de Colegiul Medicilor Veterinari.
4. Eutanasierea câinilor se realizează numai prin utilizarea barbituricelor -pentobarbital sodic; acesta este disponibil sub trei forme: soluţie sterilă care poate fi utilizată şi ca anestezic, soluţie 20%, nesterilă, specială pentru eutanasie, şi pudră.

Administrarea intravenoasa este posibilă numai în cazul în care animalul este contenţionat corespunzător. Dacă aceasta nu este posibilă, injecţia poate fi administrată în cavitatea peritoneală. Barbituricele nu trebuie sa fie injectate pe cale intramusculara sau subcutanată. Pentru căţei calea de administrare care se utilizează este cea peritoneală.

5. La animalele nervoase, excitate sau agresive se pot administra tranchilizante ori sedative prin injectarea intramusculară a ketaminei, acepromazinei sau xylazinei.

Produsele narcotice pot fi administrate şi pe cale orală.

6. Medicul veterinar este singura persoană care poate avea acces la barbiturice şi care

poate decide în privinţa utilizării medicamentelor periculoase.

7. Se interzice uciderea câinilor de către alte persoane sau prin alte metode decât cele

prevăzute în prezentul regulament şi în normele legale.
Eutanasierea se  va face respectand Anexa 3 din prezentul Regulament.
Capitolul III. Finanţarea serviciului specializat pentru gestionare a câinilor fără stăpân

Art. 28 Finanţarea cheltuielilor curente de funcţionare şi exploatare ale serviciului de gestionare pentru câinilor fără stăpân, reprezentând cheltuieli de personal, cheltuieli cu
întreţinerea şi funcţionarea adăpostului pentru câini, cheltuieli privind activitatea de capturare şi transport a câinilor, procesarea acestora, returnarea în teritoriu sau eutanasierea, se asigură de către  Consiliul Local al Municipiului Oradea prin alocarea fondurilor financiare catre operatorul serviciului.

Art. 29 Finanţarea şi realizarea investiţiilor aferente serviciului specializat pentru gestionare a câinilor fără stăpân, reprezentând cheltuielile cu realizarea adăposturilor pentru câini, respectiv cu dotarea cu mijloace de transport şi dotări necesare capturării şi transportului câinilor şi a altor animale, se asigură de către Consilul Local al Municipiului Oradea prin alocarea fondurilor financiare necesare la solicitarea operatorului serviciului.
Capitolul IV. Preţuri si tarife 
Art. 30 (1) Nivelul preţurilor şi /sau tarifelor pentru plata serviciilor prestate de serviciul specializat de gestionare a câinilor fără stăpân se fundamentează pe baza costurilor de realizare a activităţilor de capturare şi transport a câinilor şi a altor animale, a costurilor pentru hrănire, procesare, reteritorializare sau eutanasiere a câinilor, a costurilor de întreţinere;
          (2) Structura şi nivelul preţurilor,si/sau tarifelor vor fi stabilite astfel încât:

    a) să acopere costul efectiv al prestării serviciului de gestionare a câinilor fără stăpân;

    b) să acopere cel puţin sumele investite şi cheltuielile curente de întreţinere şi exploatare;

   c) să încurajeze exploatarea eficientă a serviciului de gestionare a câinilor fără stăpân.

Capitolul V. Răspunderea Juridică
Art. 31 Încălcarea dispoziţiilor prezentului Regulament atrage răspunderea disciplinară, civilă, contravenţională sau penală, după caz.
Art. 32 Contravenţii
(a) Nerespectarea prevederilor de la articolul 4 din prezentul regulament sesancţionează cu amendă cuprinsă între 300 şi 600 lei;

(b) Nerespectarea prevederilor de la articolul 6 din prezentul Regulament se sancţionează cu amendă cuprinsă între 400 si 800 lei, direcţionarea câinilor către Biobază şi confiscarea sau distrugerea adăposturilor amplasate pe domeniul public.
Art. 33 Constatarea contravenţiilor şi întocmirea proceselor verbale de contravenţie în cazul art.32 literele a, b, se face de către Politia Locala a municipilui Oradea;
  Art.34 Serviciul specializat pentru gestionarea câinilor fără stăpân din municipilu Oradea are obligaţia de a comunica lunar direcţiei sanitar-veterinare şi pentru siguranţa alimentelor a  judeţului Bihor, numărul de câini înregistraţi şi numărul de microcip sau a mijlocului alternativ de identificare, stabilit de către Autoritatea Naţională Sanitară Veterinară şi pentru Siguranţa Alimentelor. Toate datele sunt centralizate la nivel naţional de către Autoritatea Naţională Sanitară Veterinară şi pentru Siguranta Alimentelor.
Art.35. ANEXELE 1-5 privind(Conditii minime pentru funcţionarea unui adapost pentru câini; Norme  privind capturarea şi transportul câinilor; eutansierea cainilor; formular de adoptie/revendicare)  fac parte integranta din prezentul Regulament de organizare şi funcţionare a serviciului specializat pentru gestionarea câinilor fără stăpân din municipiul Oradea.
ANEXA 1

CONDIŢII MINIME

pentru funcţionarea unui adapost pentru câini
A. Cazarea animalelor

1. Animalele trebuie sa fie separate pentru a se reduce stresul asupra lor şi pentru a controla bolile.

2. Animalele vor fi separate pe următoarele criterii:

a) stare de sănătate;

b) vârsta;

c) sex;

d) grad de agresivitate.

Mamele care alăptează vor fi cazate împreună cu puii.

3. Pardoselile trebuie sa fie în panta, cu scurgerea spre exterior sau în canalizare, pentru a împiedica acumularea apei pe zonele de acces. Pardoselile trebuie sa fie făcute din ciment care a fost etansat şi care poate fi uşor curăţat şi dezinfectat.

4. Pereţii dintre custi trebuie sa aibă cel puţin 185 cm înălţime şi trebuie sa împiedice scurgerea apei şi a dejectiilor de la o cusca la alta.

5. Materialele utilizate pentru pereţii custilor pot fi următoarele:

a) cărămida tencuita şi vopsita;

b) metal incastrat în beton;

c) beton;

d) plasa de sarma.

6. Deasupra pereţilor despartitori se pune o plasa de sarma cu înălţimea de 60 cm.

7. Custile exterioare pot fi confecţionate din plasa pe stâlpi metalici sau din lemn.

8. Adapostul trebuie sa aibă drenaj şi instalaţii corespunzătoare pentru depozitarea încărcăturii de deşeuri zilnice. Drenarea existenta la fiecare teren de alergare trebuie sa împiedice contaminarea cu urina sau cu fecale a altor terenuri de alergari.

9. Trebuie sa existe un control în ceea ce priveşte încălzirea, ventilatia şi umiditatea corespunzătoare, în vederea asigurării confortului animalelor, personalului şi publicului vizitator.

10. In toate zonele cu custi trebuie sa existe un mijloc de circulare a aerului fie cu ajutorul ventilatoarelor de evacuare, fie cu ajutorul unor ferestre care sa poată fi deschise.

11. Custile exterioare trebuie sa fie acoperite în mod obligatoriu. Toate terenurile de alergare în aer liber, în cazul în care acestea exista, trebuie sa fie dotate cu gard şi porţi cu lacate pentru a împiedica îndepărtarea neautorizata a câinilor.

B. Spaţiile pentru adăpostire şi pentru intervenţii medicale

1. Custile individuale trebuie sa corespundă următoarelor standarde minime:

a) pentru câinii de talie mare: 120 cm x 160 cm sau 1,92 mp;

b) pentru câinii de talie mijlocie: 110 cm x 148 cm sau 1,92 mp;

c) pentru câinii de talie mica: 91 cm x 122 cm sau 1,10 mp;

d) custile comune nu trebuie sa adaposteasca mai mult de 4 câini pe o suprafaţa de 6,5 mp.

2. Locurile imprejmuite trebuie sa aibă următoarele dotări:

a) sa existe apa potabilă în permanenta;

b) vasele de apa sa fie curate şi dezinfectate zilnic şi întotdeauna înaintea aducerii unui nou animal în cusca;

c) vasele pentru alimentare sa fie aşezate astfel încât câinii sa nu poată urina sau defeca în ele şi sa poată fi curaţate şi dezinfectate uşor;

d) dacă spaţiile nu sunt incalzite, se pun în mod obligatoriu scanduri pentru odihna şi culcusuri;

e) pentru culcusurile câinilor tineri se vor folosi paturi, prosoape, cutii de carton, care pot fi curaţate şi dezinfectate uşor.

3. Trebuie sa fie asigurat suficient spaţiu pentru ca personalul sa lucreze comod.

4. Spaţiul pentru primire trebuie sa fie corespunzător acţiunilor de adopţie.

5. Sala pentru eutanasie şi locul de depozitare a cadavrelor nu vor fi accesibile publicului, iar în limita posibilităţilor pentru cadavre se vor folosi saci de plastic.

6. Fiecare adapost va fi dotat cu o sala de chirurgie sau cu mai multe, în funcţie de capacitate, cu respectarea normelor sanitare veterinare în vigoare. In aceste sali se vor desfăşura intervenţiile chirurgicale de castrare a animalelor, precum şi eutanasierea.

C. Controlul bolilor

1. Zilnic fiecare animal va fi examinat clinic, iar orice eveniment medical va fi înregistrat în fişa individuală şi în registrul central.

2. Examinarea se va face de către medicul veterinar al adapostului sau în lipsa acestuia, de către tehnicianul veterinar.

3. Se va instrui fiecare membru al personalului sa recunoască semnele de boala şi sa le aducă la cunoştinţa personalului veterinar.

D. Hranirea câinilor şi curăţenia adaposturilor

1. Cateii în vârsta de 6-12 săptămâni vor fi hraniti de 3 ori pe zi, iar câinii în vârsta de peste 12 săptămâni pana la 12 luni vor fi hraniti de doua ori pe zi. Câinii peste un an vor fi hraniti o data pe zi.

2. Hrana trebuie sa fie întotdeauna proaspăta. Hrana va fi administrată individual şi supravegheat.

3. Toate custile, boxele şi spaţiile închise vor fi spalate şi dezinfectate zilnic.

4. Fiecare spaţiu de cazare va fi curăţat şi dezinfectat înainte de intrarea unui nou animal.

5. In timpul curăţeniei se va evita contactul apei sau al dezinfectantului cu animalele.

E. Vehiculele

1. Fiecare adapost trebuie sa aibă unul sau mai multe vehicule pentru transportul câinilor.

2. Vehiculele trebuie sa ofere câinilor siguranţa, securitate, protecţie impotriva intemperiilor naturii şi aerisire adecvată. Fiecare caine trebuie sa aibă o cusca separată. Trebuie sa existe o cusca separată pentru câinii morţi şi pentru câinii bolnavi.

3. Vehiculele trebuie sa fie curate şi vizibil marcate cu denumirea serviciului de gestionare a câinilor fără stăpân şi cu numărul de telefon.

4. Vehiculul trebuie sa posede următorul echipament: plasa, scara, custi metalice sau din fibra de sticla, instrumente pentru prindere, trusa de prim-ajutor.

5. Soferii vehiculelor trebuie sa fie instruiti sa acorde ajutor câinilor bolnavi şi răniţi.

6. Se interzice efectuarea eutanasiei în vehicule de transport pentru câini, dar se permite tranchilizarea câinilor în suferinta.

ANEXA 2

NORME  privind capturarea şi transportul câinilor

A. Capturarea câinilor

1. Capturarea câinilor se va face de către personalul angajat  de catre operatorul serviciului specializat desemnat de catre Consiliul Local al municipiului Oradea , care trebuie sa fie format din persoane instruite în acest sens.

2. Capturarea câinilor nu se va face prin aplicarea unui tratament brutal. Persoanele care captureaza câinii fără stăpân vor fi în mod obligatoriu vaccinate antirabic.

3. Persoanele care captureaza câinii vor lucra în echipe de câte doi plus soferul mijlocului de transport şi vor purta echipament de protecţie adecvat.

4. Personalul calificat poate captura câinii cu crose speciale sau cu plase. Pentru capturarea câinilor se vor folosi crosele speciale formate din tije din aluminiu, având la capăt o bucla care poate sa gliseze sau care se poate strânge în jurul gatului cainelui, pentru a permite persoanei calificate sa ţină cainele la distanta şi sa îl poată manipula. Bucla trebuie fixată la largimea dorita, pentru a se evita strangularea cainelui, mecanismul de declanşare rapida fiind utilizat pentru eliberarea cainelui în caz de urgenta sau atunci când este pus într-o cusca. De asemenea, câinii mai pot fi capturati cu ajutorul custilor-capcana, în care se introduce mancare şi care sunt dotate cu usi mobile care cad după intrarea cainelui în cusca, aflate pe sol şi apoi încărcate în autovehicul.

5. Câinii foarte agresivi, situati în spaţii inaccesibile sau suspecti de a fi turbati, pot fi imobilizati cu ajutorul armelor pentru captura cu săgeata care utilizează gazul carbonic comprimat sau cartuse cu percutie pentru propulsarea unor seringi sau săgeţi care permit injectarea câinilor cu produse imobilizante.

6. Se vor utiliza hidroclorura de ketamina şi xylazina. Injectarea pe cale intramusculara a celor doua produse în asociere este recomandată pentru câini, având un efect rapid, aproximativ 5 minute, şi fiind puţin periculoasa pentru trecatori.

7. O alta asociere de produse foarte eficienta - etorfina cu acepromazina - poate fi folosită cu respectarea legislaţiei în vigoare.

8. Armele de captura nu pot fi utilizate pentru capturarea cateilor, aceştia putând fi răniţi grav.

B. Transportul câinilor

1. Câinii docili pot fi transportaţi pana la adaposturi în vehicule închise de tip camioneta. Câinii se vor transporta în custi individuale.

2. Se va utiliza un sistem care sa reducă la minimum manipularea directa a animalului.

3. Custile pentru transportul animalelor trebuie sa fie alese în funcţie de talia animalului. Cusca trebuie sa fie întotdeauna mai lungă decât corpul animalului. Aceste custi trebuie sa fie fabricate din materiale solide pentru a rezista la uzura. Se pot utiliza şi custi din material plastic.

4. Vehiculele trebuie sa fie bine ventilate şi sa protejeze animalele impotriva intemperiilor naturii.

ANEXA 3
EUTANASIEREA CÂINILOR
1. Se recomanda pentru a fi eutanasiati câinii care nu au fost revendicati sau care nu au putut fi adoptati in conditiile prevazute de art. 5 si art. 7 din  OUG 155/2011 actualizata Eutanasia se recomanda, de asemenea, în cazul câinilor care prezintă boli cronice incurabile.

2. Eutanasierea câinilor se efectuează de către un medic veterinar.

3. Eutanasierea câinilor se realizează numai prin utilizarea barbituricelor, injectate intravenos numai după pierderea cunostintei cainelui indusa prin anestezie. Câinii vor fi asistaţi pana la constatarea decesului. Barbituricele nu trebuie sa fie injectate pe cale intramusculara sau subcutanata. Pentru câinii nou-născuţi calea de administrare care se utilizează este cea peritoneala. Produsele narcotice pot fi administrate şi pe cale orala.

4. Medicul veterinar este singura persoana care poate avea acces la barbiturice şi care poate decide în privinţa utilizării medicamentelor periculoase.
ANEXA 4
FORMULAR DE ADOPŢIE/REVENDICARE
CONSILIUL LOCAL .............................

Serviciul de gestionare a câinilor fără stăpân

DECLARAŢIE-ANGAJAMENT

nr. ......./.....

Subsemnatul(a) ...................................................., domiciliat(a) în ..................................., str. ......................................... nr. .........., bl. ......., et. ......., ap. ........, sc. ......., judeţul/sectorul .............................., telefon ............................, posesor/posesoare al/a BI/CI seria ........ nr. ......................, eliberat(a) de ..................... la data de ......................., ma angajez sa adopt cainele cu numărul de tatuaj ............... adapostit de Serviciul de gestionare a câinilor fără stăpân, în următoarele condiţii:

1. sa respect normele de îngrijire şi hranire a cainelui;

2. sa prezint periodic cainele la medicul veterinar, în cazul în care se impune intervenţia acestuia sau pentru a fi vaccinat antirabic;

3. sa anunţ Serviciul de gestionare a câinilor fără stăpân în cazul decesului sau al înstrăinării acestuia;

4. sa nu abandonez cainele, iar în cazul în care nu îl mai doresc, sa îl predau Serviciului de gestionare a câinilor fără stăpân;

5. sa achit Serviciului de gestionare a câinilor fără stăpân taxa care reprezintă cheltuielile medicale şi de întreţinere aferente cazării cainelui.

Data ....................

Semnătura adoptatorului,                    Semnătura reprezentantului

........................                                     Serviciului de gestionare a

câinilor fără stăpân

............................
ANEXA 5

FORMULAR DE ADOPŢIE/REVENDICARE
Subscrisă societate ......., cu sediul în ......, str. ........ nr. ....., sectorul/judeţul ......, telefon ......, înregistrată la Oficiul registrului comerţului ............ sub nr. .........., reprezentată de ............ în calitate de ........, legitimat cu BI/CI seria ..... nr. ....., eliberat(a) de ... la data de ....., se angajează sa adopte un număr de .......... câini, identificati cu numerele de tatuaj ........, adapostiti de

Serviciul de gestionare a câinilor fără stăpân, în următoarele condiţii:

1. sa respect normele de îngrijire şi hranire a cainelui;

2. sa prezint periodic cainele la medicul veterinar, în cazul în care se impune intervenţia acestuia sau pentru a fi vaccinat antirabic;

3. sa anunţ Serviciul de gestionare a câinilor fără stăpân, în cazul decesului sau al înstrăinării acestuia;

4. sa nu abandonez cainele, iar în cazul în care nu îl mai doresc, sa îl predau Serviciului de gestionare a câinilor fără stăpân;

5. sa achit Serviciului de gestionare a câinilor fără stăpân, taxa care reprezintă cheltuielile medicale şi de întreţinere aferente cazării cainelui.

Data .........

Semnătura reprezentantului societăţii

........................................

Semnătura reprezentantului

Serviciului de gestionare a câinilor fără stăpân

........................................

